钦定古今图书集成/明伦汇编/官常典/第214卷 > 室昉
## 钦定古今图书集成/明伦汇编/官常典/第214卷 > 室昉

按《辽史》本传：“昉字梦奇，南京人。幼谨厚笃学，不出外
户者二十年，虽里人莫识其精如此。会同初，登进士
第，为卢龙巡捕官。太宗入汴，受册礼，诏昉知制诰，总
礼仪事。天禄中，为南京留守判官。应历间，累迁翰林
学士，出入禁闼十馀年。保宁间，兼政事舍人，数延问
古今治乱得失，奏对称旨。上多昉有理剧才，改南京”
副留守，决讼平允，人皆便之。迁工部尚书，寻改枢密
副使、参知政事。顷之，拜枢密使，兼北府宰相，加同政
事门下平章事。乾亨初，监修国史。统和元年，告老，不
许，进《尚书无逸篇》以谏，太后闻而加奖。二年秋，诏修
诸岭路，昉发民夫二十万，一日毕功。是时，昉与韩德
让、耶律斜轸相友善，同心辅政，整析蠹弊，知无不言，
务在息民薄赋，以故法度修明，朝无异议。八年，复请
致政。诏入朝免拜，赐几杖。太后遣阁门使李从训持
诏劳问，令常居南京，封郑国公。初，晋国公主建佛寺
于南京，上许赐额。昉奏曰：“诏书悉罪无名寺院，今以
主请赐额，不惟违前诏，恐此风愈炽。”上从之。表进所
撰《实录》二十卷，手诏褒之，加政事令，赐帛六百匹。九
年，荐韩德让自代，不从。上以昉年老苦寒，赐貂皮衾
褥，许乘辇入朝。病剧，遣翰林学士张干就第，授中京
留守，加尚父。卒，年七十五。上嗟悼，辍朝二日，赠尚书
令。遗言戒厚葬，恐人誉过情，自志其墓。